ORDE do 16 de xaneiro de 2025 pola que se declaran francos os terreos e se convoca o concurso público relativo a dereitos mineiros caducados correspondentes á provincia da Coruña.
Consellería de Economía e Industria — III. Outras disposicións — 17/01/2025

Antecedentes.
Primeiro. De conformidade cos artigos 39.2 e 53 da Lei 22/1973, do 21 de xullo, de minas, desenvolvida polo artigo 72 do Regulamento xeral para o réxime da minaría aprobado polo Real decreto 2857/1978, do 25 de agosto; para o outorgamento dun permiso de investigación sobre terreos que resulten francos como consecuencia do levantamento dunha reserva a favor do Estado ou da declaración de caducidade dun permiso de exploración, dun permiso de investigación ou dunha concesión de explotación, requírese a tramitación previa dun concurso público.
Segundo. Pola súa banda, a Lei 3/2008, do 23 de maio, de ordenación da minaría de Galicia, que constitúe a lexislación propia da Comunidade Autónoma en materia de minas e ten como obxectivo definir o marco xurídico das actividades mineiras en Galicia en condicións de sustentabilidade e seguranza, promovendo un aproveitamento racional dos recursos compatible coa protección do ambiente, regula o referido concurso público nos seus artigos 35 e 36.
Á súa vez, a recente Lei 2/2024, do 7 de novembro, de promoción dos beneficios sociais e económicos dos proxectos que utilizan os recursos naturais de Galicia, establece a obriga de incluír nos concursos públicos de dereitos mineiros os requisitos, criterios de selección e condicións de execución que valoren os beneficios sociais e económicos das propostas.
Consideracións legais e técnicas.
Primeira. De acordo co artigo 16.1 da Lei 3/2008, do 23 de maio, de ordenación da minaría de Galicia, sen prexuízo das funcións atribuídas ao Consello da Xunta de Galicia, a persoa titular da consellería competente en materia de minas da Comunidade Autónoma de Galicia é o «órgano mineiro competente» e como tal correspóndelle, entre outras atribucións, realizar a convocatoria dos concursos públicos relativos a dereitos mineiros caducados así como proceder á súa resolución.
Segundo establece o artigo 1.g) do Decreto 140/2024, do 20 de maio, polo que se establece a estrutura orgánica da Consellería de Economía e Industria, correspóndelle a esta o exercicio das funcións en materia de recursos minerais e augas minerais e termais.
Á súa vez, consonte ao establecido no artigo 11.3 da Orde do 4 de novembro de 2024 sobre delegación de competencias en diversos órganos da Consellería de Economía e Industria, foron delegadas na persoa titular da Dirección Xeral de Planificación Enerxética e Minas as competencias relativas ao despacho e a resolución dos expedientes que en materia de dereitos mineiros estea atribuída á persoa titular da consellería e que non se delegue expresamente noutros órganos.
Segunda. Nos artigos 35 e 36 da Lei 3/2008, do 23 de maio, de ordenación da minaría de Galicia, regúlanse determinados aspectos da convocatoria, desenvolvemento e resolución do concurso en relación coa documentación a presentar, a constitución dunha mesa para a verificación da apertura das ofertas ou o establecemento na resolución do concurso dunha orde de prelación para a tramitación das solicitudes nos casos de concorrencia competitiva segundo a valoración que se derive da aplicación dos criterios de selección. En concreto, o artigo 35.1 da devandita lei establece a obriga de realizar convocatorias de concurso diferenciadas por cada provincia, logo da firmeza das declaracións de caducidade dos dereitos mineiros correspondentes.
Pola súa banda, o artigo 20 da Lei 2/2024, do 7 de novembro, de promoción dos beneficios sociais e económicos dos proxectos que utilizan os recursos naturais de Galicia dispón que os criterios de calidade social e ética, así como de impacto socioeconómico do proxectos na zona de implantación da explotación, representarán, alomenos, o 40 % dos criterios de selección na baremación das solicitudes de dereitos mineiros nos concursos públicos.
Todos estes aspectos recóllense e especifícanse nos anexos desta orde, constituíndo as bases do concurso.
Polo exposto, de conformidade co disposto no artigo 35 da Lei 3/2008, do 23 de maio, de ordenación da minaría de Galicia, nos artigos 39.2 e 53 da Lei 22/1973, do 21 de xullo, de minas e no artigo 72 do Real decreto 2857/1978, do 25 de agosto, polo que se aproba o Regulamento xeral para o réxime da minaría, e logo de informe facultativo da Asesoría Xurídica da Consellería de Economía e Industria do 13/01/2025,
Primeiro. Declarar francos os terreos correspondentes aos dereitos mineiros caducados que se detallan no anexo I con expresión do tipo de dereito, número, nome, recurso, superficie e termos municipais afectados.
Segundo. Convocar o concurso público respecto dos dereitos mineiros declarados caducados detallados no devandito anexo I, así como aprobar as bases polas que se rexerá esta convocatoria que se conteñen no anexo II, e os criterios de valoración e selección consonte os cales se resolverá o concurso que se recollen no anexo III desta orde.
Terceiro. Ordenar a publicación desta convocatoria no
Diario Oficial de Galicia
e no
Boletín Oficial del Estado
.
Contra esta orde, que pon fin á vía administrativa, poderase interpoñer recurso potestativo de reposición ante a conselleira de Economía e Industria no prazo dun mes contado desde o día seguinte ao da súa última publicación, no
Diario Oficial de Galicia
ou no
Boletín Oficial del Estado
, de conformidade co establecido nos artigos 123 e 124 da Lei 39/2015, do 1 de outubro, do procedemento administrativo común das Administracións Públicas, ou interpoñer directamente recurso contencioso-administrativo, ante o Tribunal Superior de Xustiza de Galicia, no prazo de dous meses contados desde a mesma data, consonte o disposto no artigo 46 da Lei 29/1998, do 13 de xullo, reguladora da Xurisdición Contencioso-administrativa.
Santiago de Compostela, 16 de xaneiro de 2025
Primeira. Solicitudes
1.1. Este concurso abrangue os terreos correspondentes aos dereitos mineiros declarados caducados, que se detallan no anexo I da convocatoria con expresión do tipo de dereito, número, nome, recurso, superficie e termos municipais afectados, correspondentes á provincia da Coruña.
Os datos relativos á situación e delimitación xeográfica da superficie correspondente aos dereitos caducados, atópanse ao dispor das persoas interesadas a través da ligazón web https://concursosdereitosmineiros.xunta.gal/. Non obstante, a información oficial relativa ao concurso será a que consta no Servizo de Enerxía e Minas do Departamento Territorial da Consellería de Economía e Industria na Coruña, e poderá ser consultada polas persoas interesadas durante o horario de atención ao público do dito servizo.
1.2. Poderán presentar solicitudes a este concurso as persoas físicas ou xurídicas, españolas ou estranxeiras, que teñan plena capacidade de obrar e que non teñan incorrido en ningunha prohibición de contratar contemplada na Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro de 2014; sen prexuízo do disposto nestas bases.
Consonte ao establecido no artigo 35.1 da Lei 3/2008, do 23 de maio, de ordenación da minaría de Galicia, se a declaración de caducidade dun dereito obxecto de concurso se debera ao incumprimento das obrigas legais ou das condicións establecidas no título de outorgamento por parte da persoa explotadora ou da persoa titular do dereito, estas non poderán participar no concurso respecto do dito dereito.
1.3. As solicitudes de participación no concurso dirixiranse ao Departamento Territorial da Consellería de Economía e Industria na Coruña, e axustaranse ao modelo normalizado que se inclúe no anexo V desta orde.
Coa solicitude acompañaranse dous sobres («Sobre 1» e «Sobre 2»), que incluirán a documentación que máis adiante se especifica, de conformidade co exixido no artigo 35.2 da Lei 3/2008, do 23 de maio, de ordenación da minaría de Galicia e no artigo 72.1 do Real decreto 2857/1978, do 25 de agosto.
Toda a documentación que debe achegarse no presente concurso presentarase en lingua galega ou castelá.
1.4. No denominado «Sobre 1», incluirase a seguinte documentación:
a) Documentación acreditativa da capacidade xurídica e de obrar da persoa solicitante, da representación e de que non concorre ningunha das prohibicións para contratar co sector público.
a.1. Para acreditar a capacidade xurídica e de obrar presentarase a seguinte documentación:
– No caso de persoas físicas, e só no suposto de oposición á súa consulta, copia compulsada do documento nacional de identidade (DNI) ou documento que regulamentariamente o substitúa, e copia compulsada do número de identificación fiscal (NIF) se non figura no DNI.
Consultarase automaticamente o documento nacional de identidade (DNI). No caso de que as persoas solicitantes se opoñan a esta consulta, deberán indicalo no cadro correspondente habilitado no formulario de solicitude e achegar a documentación referida no parágrafo anterior.
– No suposto de persoas xurídicas, copia compulsada da escritura ou documento de constitución e de modificación, no seu caso, dos estatutos ou do acto fundacional, nos que consten as normas polas cales se regula a súa actividade, debidamente inscritos, se é o caso, no rexistro público correspondente segundo o tipo de persoa xurídica de que se trate.
– No caso de empresas estranxeiras, declaración expresa de someterse á xurisdición dos xulgados e tribunais españois de calquera orde, para todas as incidencias que de modo directo ou indirecto puideran xurdir do concurso, con renuncia, no seu caso, ao foro xurisdicional estranxeiro que puidera corresponder á persoa solicitante.
Toda a documentación deberá presentarse traducida de forma oficial ao castelán ou ao galego, de acordo co disposto no artigo 23 do Regulamento xeral da Lei de contratos das Administracións Públicas, aprobado polo Real Decreto 1098/2001, do 12 de outubro.
A capacidade de obrar dos empresarios non españois que sexan nacionais de Estados membros da Unión Europea ou de Estados signatarios do Acordo sobre o Espazo Económico Europeo, acreditarase pola súa inscrición nos Rexistros ou presentación das certificacións que se indican no Anexo I do citado Regulamento xeral da Lei de Contratos das Administracións Públicas.
A capacidade de obrar das empresas estranxeiras non comprendidas no apartado anterior acreditarase mediante informe expedido pola Misión Diplomática Permanente ou Oficina Consular de España do lugar do domicilio da empresa, no que se faga constar, previa acreditación pola empresa, que figuran inscritas no Rexistro local profesional, comercial ou análogo ou, no seu defecto, que actúan con habitualidade no tráfico local no ámbito das actividades comprendidas no obxecto deste concurso. Estas empresas deberán, ademais, achegar informe de reciprocidade expedido pola Misión Diplomática Permanente do lugar do domicilio da empresa.
a.2. Para acreditar a representación presentaranse os seguintes documentos:
– Os que comparezan e asinen a solicitude no nome doutro deberán presentar copia compulsada do DNI do apoderado, ou documento que regulamentariamente o substitúa, só no caso de opoñerse á súa consulta.
Consultaranse automaticamente os documento nacionais de identidade (DNI). No caso de que as persoas solicitantes se opoñan a esta consulta, deberán indicalo no cadro correspondente habilitado no formulario de solicitude e achegar a documentación referida.
– Se o solicitante for unha persoa física, achegarase copia auténtica, e debidamente bastanteada por un/ha letrado/a da Asesoría Xurídica da Xunta de Galicia, da escritura do poder notarial.
– Se o solicitante for unha persoa xurídica, achegarase copia auténtica da escritura de constitución e modificación, de ser o caso, inscritas no rexistro público correspondente. Coa finalidade de xustificar adecuadamente a representación achegarase o correspondente documento en que conste que o poder é declarado bastante por un/ha letrado/a da Asesoría Xurídica da Xunta de Galicia outorgado ao seu favor.
a.3. Para acreditar que non concorre ningunha das prohibicións para contratar co sector público, consonte exixen o artigo 35.2 da Lei 3/2008, do 23 de maio, de ordenación da minería de Galicia e o artigo 94 da Lei 33/2003, do 3 de novembro, do Patrimonio das Administracións Públicas, presentarase a seguinte documentación:
– Declaración responsable de que na persoa natural ou xurídica solicitante non concorre ningunha prohibición de contratar das previstas na Lei de contratos do sector público.
– Documentación acreditativa de estar ao corrente das obrigas tanto coa Axencia Estatal de Administración Tributaria como cos órganos da Administración Tributaria da Comunidade Autónoma de Galicia, e coa Tesourería Xeral da Seguridade Social, só no caso de opoñerse a que a Administración proceda á súa comprobación informática ou telemática.
Consultaranse automaticamente os datos aos que se refire o apartado anterior. No caso de que as persoas solicitantes se opoñan a esta consulta, deberán indicalo no cadro correspondente habilitado no formulario de solicitude e achegar os documentos correspondentes.
b) Comprobante da fianza provisoria, que consistirá no 10 % da taxa correspondente ás solicitudes de dereitos mineiros establecida na Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, que se indica no anexo IV da orde pola que se convoca o concurso.
1.5. O «Sobre 2», relativo á documentación técnica e económica xustificativa, conterá a seguinte documentación:
a) A designación do terreo que se pretende, que poderá estar referida ben para unha cuadrícula mineira ou para cuadrículas mineiras agrupadas sen solución de continuidade, referidas ao meridiano de Greenwich (Sistema Xeodésico ETRS89), formulándose unha solicitude independente para cada un dos dereitos mineiros que se pretendan.
A solicitude poderá abranguer a totalidade do terreo correspondente a un dereito mineiro caducado incluído no anexo I ou unha parte do mesmo.
Tanto para os dereitos definidos en pertenzas mineiras como para os outorgados en cuadrículas mineiras a través de sistemas de referencia anteriores, poderase formular a solicitude sobre un ou varios dereitos obxecto do concurso así como sobre terreos francos adxacentes, cando sexa preciso para formar cuadrículas mineiras conforme ao sistema de referencia xeodésico ETRS89, sempre que os terreos necesarios para conformar unha cuadricula mineira non estean ocupados en parte por ningún dereito mineiro vixente da sección C).
b) Os documentos requiridos para as solicitudes de dereitos mineiros, consonte ao disposto no artigo 18 da Lei 3/2008, do 23 de maio, de ordenación da minaría de Galicia:
b.1. Memoria que comprenda o proxecto de investigación, asinado por persoa técnica competente, indicando o mineral ou minerais a investigar co período de vixencia.
b.2. Documentación acreditativa dos requisitos de viabilidade e solvencia económica e técnica, de conformidade co sinalado no dito artigo 18 da Lei 3/2008, do 23 de maio, polos medios nel previstos. Sen prexuízo de que o cumprimento de determinados parámetros de solvencia ou viabilidade podan ser obxecto de valoración de acordo cos criterios establecidos no Anexo III, a análise específica do cumprimento de ditos requisitos será efectuada, no seu caso, no procedemento de outorgamento do dereito correspondente.
b.3. Calendario de execución e orzamento do investimento a efectuar.
b.4. No caso dos dereitos mineiros sometidos á avaliación ambiental, o correspondente documento ambiental de conformidade co establecido na lexislación vixente.
b.5. Un plan de seguridade e saúde laboral.
b.6. Un plan de restauración do espazo afectado polas actividades mineiras.
b.7. Planos.
b.8. Anexos.
b.9. De ser o caso, a documentación exixida pola normativa sectorial correspondente a eventuais autorizacións necesarias doutras administracións públicas.
b.10. Certificado municipal sobre a situación urbanística do lugar onde se pretende levar a cabo a actividade mineira.
b.11. Calquera outra documentación e información acreditativa do cumprimento de requisitos establecidos na lexislación sectorial aplicable.
b.12. De acordo co esixido no artigo 18.3 da Lei 3/2008, do 23 de maio, de ordenación da minaría de Galicia, deberán determinarse e indicarse expresamente os datos que, a xuízo da persoa solicitante, gozan de segredo profesional e de propiedade intelectual e industrial, así como os que estén suxeitos a protección de carácter persoal e confidencialidade de acordo coas disposicións vixentes. Para estes efectos presentarase unha copia dos documentos de que se trate cos ditos datos anonimizados ou disociados. De non presentarse esta copia cos datos disociados entenderase que, a xuízo do solicitante, non concorren límites ou excepcións ao dereito de acceso dos contemplados nos artigos 14 e 15 da Lei 19/2013, de 9 de decembro, de transparencia, acceso á información pública e bo goberno.
De conformidade co artigo 31 bis do Real decreto Lexislativo 1/1996, de 12 de abril, polo que se aproba o texto refundido da Lei de propiedade intelectual, non será necesaria a autorización do autor cando unha obra se reproduza, distribúa ou comunique publicamente para o correcto desenvolvemento de procedementos administrativos.
c) Outros documentos acreditativos das vantaxes da proposta e cumprimento dos criterios de valoración recollidos no anexo III.
d) Unha declaración responsable dos documentos presentados.
Segunda. Presentación de solicitudes e prazo para a súa formulación
2.1. As solicitudes formularanse consonte aos requisitos establecidos na base primeira, así como ao disposto no artigo 35 da Lei 3/2008, do 23 de maio, de ordenación da minaría de Galicia, no artigo 53 da Lei 22/1973, do 21 de xullo, de minas, e no artigo 72 do Regulamento xeral para o réxime da minaría do 25 de agosto de 1978. Os preceptos referidos constitúen un réxime especial, de acordo co previsto no artigo 16.8 da Lei 39/2015, de 1 de outubro, do procedemento administrativo común das Administracións Públicas, segundo o cal non se terán por presentados no rexistro aqueles documentos e información cuxo réxime especial estableza outra forma de presentación.
As solicitudes e a restante documentación sinalada na base primeira, presentarase obrigatoriamente a través do procedemento dispoñible no Sistema de Licitación Electrónica da Xunta de Galicia (en adiante, SILEX), seguindo as especificacións recollidas no Manual de servizos de licitación electrónica publicado na seguinte ligazón: https://silex.conselleriadefacenda.es/. Durante o prazo de presentación de solicitudes as persoas interesadas poderán dirixirse ao servizo de atención ao usuario habilitado no dito sistema, co obxecto de resolver as dúbidas técnicas e de carácter informático derivadas da presentación da súa solicitude.
Con carácter previo á presentación da solicitude, as persoas interesadas deberán rexistrarse no SILEX, seguindo as especificacións recollidas no manual referido no parágrafo anterior.
As solicitudes axustaranse ao modelo normalizado contido no anexo V e deberán estar asinadas pola persoa interesada ou polo seu representante legalmente facultado para iso, mediante algún dos sistemas de identificación e sinatura electrónica admitidos pola Xunta de Galicia.
A restante documentación prevista nestas bases, deberá achegarse nun dos formatos admitidos no SILEX e autenticada mediante sinatura electrónica recoñecida.
2.2. O prazo de presentación será de dous meses contados a partir do día seguinte ao da última publicación desta orde, sexa no
Diario Oficial de Galicia
ou no
Boletín Oficial del Estado
.
Terceira. Composición da Mesa
3.1. A apertura e admisión de solicitudes será realizada por unha mesa, que estará formada, de acordo co previsto no artigo 36 da Lei 3/2008, do 23 de maio, de ordenación da minaría de Galicia, polas seguintes persoas:
A persoa titular do Departamento Territorial da Coruña da Consellería de Economía e Industria ou persoa en quen delegue, que actuará como presidente ou presidenta.
A persoa titular da Xefatura do Servizo competente en materia de minas do Departamento Territorial da Coruña da Consellería de Economía e Industria; ou o enxeñeiro ou enxeñeira de minas do dito servizo en quen delegue, que actuará como secretario ou secretaria da mesa.
Un membro da escala de Letrados da Xunta de Galicia.
A persoa titular da Intervención Delegada do Departamento Territorial da Coruña da Consellería de Economía e Industria ou da delegación territorial ou persoa en quen delegue.
Unha persoa representante da Dirección Xeral de Planificación Enerxética e Minas, designada pola persoa titular da devandita dirección xeral.
3.2. En caso de vacante, ausencia, enfermidade ou outra causa legal as persoas integrantes da mesa serán substituídas consonte ao disposto nos artigos 16, 17 e 18 da Lei 16/2010, de 17 de decembro, de organización e funcionamento da Administración xeral e do sector público autonómico de Galicia.
3.3. Ao finalizar cada reunión da Mesa fixarase a data, hora e lugar da seguinte reunión.
Cuarta. Constitución da Mesa, apertura dos sobres e admisión de solicitudes
4.1. A Mesa constituirase aos dez días hábiles seguintes ao remate do prazo de presentación de solicitudes. A constitución da mesa terá lugar ás 10:00 dese día na sede do Departamento Territorial da Consellería de Economía e Industria na Coruña; se ben a asistencia ao dito acto por parte das persoas que forman a mesa, poderase realizar mediante videoconferencia ou outros medios electrónicos válidos para estes efectos, consonte o previsto no artigo 21.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
As persoas que tivesen presentado as solicitudes de participación no concurso e os seus representantes debidamente acreditados, poderán asistir de xeito telemático ao acto de constitución da mesa e de apertura de sobres. A tal efecto, habilitarase unha ferramenta informática que permita amosar o desenvolvemento do dito acto en directo, garantindo o seu seguimento polas persoas interesadas.
4.2. Constituída a mesa, darase lectura ao anuncio do concurso e procederase ao reconto de solicitudes presentadas, así como a dar coñecemento público do número de proposicións recibidas e do nome das persoas concursantes. A seguir procederase á apertura dos sobres na orde habitual.
A presentación das solicitudes a través do sistema SILEX garante que estas son remitidas cifradas e fragmentadas. O cifrado das ofertas realizarase contra as claves públicas dos membros da mesa. Para a súa recomposición e descifrado será necesaria a participación, no acto de apertura, de dous membros da mesa establecidos no SILEX cos seus correspondentes certificados de firma electrónica recoñecida.
4.3. Se a mesa observa a ausencia ou deficiencia da documentación presentada no «Sobre 1», concederá un prazo non superior a tres días hábiles para que a persoa solicitante emende a falta ou achegue os documentos preceptivos. Neste requirimento farase indicación expresa de que, se así non o fixer, terase por desistido da súa petición, logo da correspondente resolución.
Para estes efectos, notificarase mediante o Sistema de Notificación Electrónica de Galicia - Notifica.gal, dispoñible a través da sede electrónica da Xunta de Galicia (https://sede.xunta.gal).
Neste suposto, non se procederá á apertura no «Sobre 2» presentados para o mesmo dereito, ata que finalice o trámite de emenda.
De non atender o requirimento nos termos nel contidos, procederá a súa exclusión do concurso. En todo caso, as circunstancias relativas á capacidade e ausencia de prohibicións de contratar, así como a constitución da fianza provisoria deberán concorrer na data final de presentación de ofertas, sen prexuízo da súa acreditación documental no trámite de emenda.
4.4. Polo que respecta á apertura do «Sobre 2», a ausencia ou deficiencia na designación do terreo que se pretende, a falta dalgún dos documentos requiridos para as solicitudes de dereitos mineiros consonte ao establecido nestas bases e segundo o disposto no artigo 18 da Lei 3/2008, do 23 de maio, de ordenación da minaría de Galicia, e a ausencia de indicación do investimento por cuadrícula ou a indicación dunha contía que non acade o mínimo esixido, suporán a inadmisión da solicitude, do que se deixará constancia con indicación da causa.
Quinta. Interpretación das bases
Sobre as cuestións que puidesen xurdir non contempladas nestas bases, a mesa constituída adoptará as decisións que estime pertinentes, logo da deliberación dos seus membros, deixando constancia na acta que se levante e con indicación da súa deliberación.
Sexta. Valoración das solicitudes e establecemento da orde de prelación
6.1. O concurso resolverase a favor das propostas máis vantaxosas no seu conxunto, entendendo por tales as que ofrezan as mellores condicións científicas e técnicas así como económicas, sociais, ambientais e xurídicas, tendo en conta os principios de sustentabilidade, responsabilidade e seguridade, e atendendo aos criterios establecidos no artigo 36.2 da Lei 3/2008, do 23 de maio, de ordenación da minaría de Galicia e no artigo 20.3 da Lei 2/2024, do 7 de novembro, de promoción dos beneficios sociais e económicos dos proxectos que utilizan os recursos naturais de Galicia.
A especificación dos criterios concretos de valoración e selección coa indicación dos parámetros de valoración e o baremo de puntuación correspondente, contéñense no anexo III.
6.2. A mesa analizará e valorará as ofertas presentadas e realizará unha proposta de resolución do concurso que incluirá, para os casos nos que se presentaran varias solicitudes para o mesmo dereito, a orde de prelación das solicitudes para a súa tramitación.
Antes de formular a súa proposta, a mesa poderá solicitar cantos informes técnicos considere precisos, co obxecto de verificar que as solicitudes cumpren cos criterios de valoración referidos.
6.3. Formulada a proposta de resolución, as persoas concursantes cuxas solicitudes resulten propostas para a súa tramitación, deberán achegar a documentación acreditativa de non incorrer nas prohibicións para contratar establecidas na lexislación reguladora dos contratos do sector público, para o que será requirido pola mesa concedéndolle un prazo de 10 días hábiles. Se a documentación non se achegara ou se presentara fóra do prazo concedido, entenderase que a persoa concursante retira a súa oferta procedéndose a requirir a mesma documentación á concursante seguinte, segundo a orde de prelación das ofertas.
Sétima. Resolución do concurso
7.1. O órgano competente para resolver o concurso é a persoa titular da Consellería de Economía e Industria, consonte ao disposto nos artigos 16 e 36.4 da Lei 3/2008, do 23 de maio, de ordenación da minaría de Galicia; competencia delegada na persoa titular da Dirección Xeral de Planificación Enerxética e Minas, de acordo co artigo 11.3 da Orde do 4 de novembro de 2024 sobre delegación de competencias en diversos órganos.
7.2. Unha vez realizados os trámites referidos na base sexta, a mesa dará traslado da súa proposta ao órgano competente, que resolverá o concurso.
A resolución conterá a orde de prelación para a tramitación das solicitudes concorrentes presentadas respecto dun mesmo dereito e declarará que procede a admisión a trámite das solicitudes non concorrentes.
A súa vez, no contido da resolución advertirase expresamente que a tramitación das solicitudes seleccionadas quedará condicionada a que, no prazo dun mes dende a notificación da dita resolución ás persoas concursantes seleccionadas ou, de ser posterior, dende a notificación do importe que debe ser aboado, se acredite o aboamento dos gastos que lles corresponderan de inserción desta orde de convocatoria e da publicación do resultado do concurso nos diarios oficiais así como da taxa administrativa establecida para a tramitación da solicitude do dereito mineiro.
De non se acreditar o aboamento dos gastos indicados no prazo establecido, requirirase á persoa solicitante para que, no prazo de dez días hábiles, emende a falta e acredite o aboamento, coa indicación de que, se non o fixera así, teráselle por desistida da súa solicitude, logo da resolución que se dite nos termos previstos no artigo 21 da Lei 39/2015, do 1 de outubro, do procedemento administrativo común das Administracións públicas, e procederase á tramitación da seguinte solicitude seleccionada consonte a orde de prelación establecida. De non existir máis solicitantes, será de aplicación o establecido na base oitava.
Así mesmo, a resolución do concurso declarará rexistrables os terreos obxecto do concurso respecto dos que non se presentara ou non fora admitida ningunha solicitude.
7.3. O concurso resolverase no prazo máximo de seis meses contados desde o día seguinte á última publicación da convocatoria. Transcorrido o prazo sen que recaese e fose notificada a resolución expresa, as persoas interesadas poderán entender desestimadas as súas solicitudes por silencio administrativo.
7.4. A resolución poñerá fin á vía administrativa e notificarase a todos os concursantes. O resultado do concurso publicarase no
Diario Oficial de Galicia
e no
Boletín Oficial del Estado
.
Contra a resolución poderán interpoñerse os seguintes recursos:
– Recurso potestativo de reposición ante a persoa titular da Consellería de Economía e Industria, no prazo dun mes contado a partir do día seguinte ao da notificación da resolución, se esta for expresa. Se non o fóra poderá interpoñerse en calquera momento a partir do día seguinte a aquel en que, de acordo coa súa normativa específica, se produza o acto presunto.
– Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do seguinte a aquel en que se poda entender desestimada a solicitude por silencio administrativo.
7.5. Resolto o concurso e transcorridos os prazos para a interposición dos respectivos recursos sen que estes se interpuxesen, a documentación achegada coas propostas non seleccionadas quedará á disposición dos interesados.
As fianzas constituídas polos solicitantes das propostas non seleccionadas no concurso devolveranse nun prazo de 30 días naturais, contando desde a notificación da resolución denegatoria.
Oitava. Ausencia de presentación de solicitudes ou inexistencia de solicitude válidas
Se despois de realizado o concurso quedasen terreos sen adxudicar, estes serán declarados francos e rexistrables pola persoa titular da Consellería de Economía e Industria. Esa declaración deberase publicar no
Diario Oficial de Galicia
e no
Boletín Oficial del Estado
, coa indicación de que poderán ser solicitados logo de transcorridos oito días desde a publicación no Boletín Oficial del Estado.
Novena. Notificacións
9.1. As notificacións que procederan no desenvolvemento do concurso, practicaranse por medios electrónicos, mediante o Sistema de Notificación Electrónica de Galicia - Notifica.gal dispoñible a través da sede electrónica da Xunta de Galicia (https://sede.xunta.gal).
Este sistema remitirá ás persoas interesadas avisos da posta a disposición das notificacións á conta de correo electrónico e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.
9.2. As notificacións por medios electrónicos entenderanse practicadas no momento no que se produza o acceso ao seu contido. Cando a notificación por medios electrónicos sexa de carácter obrigatorio, ou fose expresamente elixida pola persoa interesada, entenderase rexeitada cando transcorresen dez días naturais desde a posta a disposición da notificación sen que se acceda ao seu contido.
9.3. Se o envío da notificación electrónica non fose posible por problemas técnicos, o órgano competente practicará a notificación polos medios previstos na normativa reguladora do procedemento administrativo común.
Décima. Datos de carácter persoal
10.1. Os datos persoais recadados neste procedemento serán tratados na súa condición de responsable pola Xunta de Galicia –Consellería de Economía e Industria- coas finalidades de levar a cabo a tramitación administrativa que se derive da xestión deste procedemento.
10.2. O tratamento dos datos baséase no cumprimento dunha misión de interese público ou no exercicio de poderes públicos, conforme a normativa recollida nestas bases e nas referencias recollidas en https://www.xunta.gal/informacion-xeral-proteccion-datos.
10.3. Os datos serán comunicados ás Administracións públicas no exercicio das súas competencias, cando sexa necesario para a tramitación e resolución dos seus procedementos ou para que os cidadáns poidan acceder de forma integral á información relativa a unha materia.
10.4. A fin de darlle a publicidade exixida ao procedemento, os datos identificativos das persoas solicitantes serán publicados conforme ao descrito nestas bases a través dos distintos medios de comunicación institucionais dos que dispón a Xunta de Galicia como diarios oficiais, páxinas web ou taboleiros de anuncios e, en particular, mediante a publicación do resultado do concurso no
Diario Oficial de Galicia
e no
Boletín Oficial del Estado
prevista na base sétima.
10.5. As persoas interesadas poderán acceder, rectificar e suprimir os seus datos, así como exercitar outros dereitos ou retirar o seu consentimento, a través da sede electrónica da Xunta de Galicia ou presencialmente nos lugares e rexistros establecidos na normativa reguladora do procedemento administrativo común, segundo se explicita na información adicional recollida en https:// www. xunta.gal/proteccion - datos - persoais.
Undécima. Condicións especiais e resolutorias
11.1. Tan só serán obxecto de admisión solicitudes de permisos de investigación. A investigación comprenderá os traballos e métodos de investigación necesarios e apropiados para a caracterización do recurso e para delimitar e cuantificar o depósito que poda chegar a ser explotado, levando a cabo a súa avaliación e valoración económica mediante o estudo da súa viabilidade no que se contemplen todos os factores xeolóxicos, mineiros, sociais e ambientais que concorran.
11.2. Os orzamentos dos proxectos incluirán unha táboa resumen, na que se reflectirán as cantidades orzadas para cada concepto en euros.
11.3. A presentación de solicitudes supón que a persoa ou empresa participante acepta incondicionalmente o contido da convocatoria e das bases anexadas na súa totalidade, sen condición ningunha, e comprométese a levar a cabo os traballos coa intensidade, ritmo e investimentos programadas nas súas ofertas.
11.4. O cumprimento dos compromisos e requisitos que teñan sido obxecto de valoración haberá de manterse durante a ulterior tramitación do procedemento de outorgamento do dereito mineiro, unha vez admitida a trámite a solicitude por ter sido seleccionada no concurso.
Así mesmo, farase constar na resolución de outorgamento do dereito que tales compromisos e requisitos teñen o carácter de condicións ou obrigas inherentes ao dito outorgamento. No caso de que afecten ao outorgamento da concesión de explotación derivada do permiso de investigación, faranse constar tamén na resolución pola que se outorgue dita concesión.
Toda transmisión do dereito implicará a subrogación do novo titular en tales obrigas.
11.5. A selección para a admisión a trámite como consecuencia da resolución deste concurso así como o ulterior outorgamento do permiso de investigación non eximen da obtención das autorizacións que correspondan a outros órganos, sen que en ningún caso concorra responsabilidade do órgano mineiro no suposto de non obterse.
Así mesmo, tampouco cabe responsabilidade como consecuencia de resultar seleccionada unha solicitude na resolución deste concurso, no suposto de que non chegue a obterse o permiso de investigación ou, no seu momento, a concesión derivada daquel, calquera que sexa a causa, incluíndo os condicionados ambientais que puideran, no seu caso, impoñerse ou a incompatibilidade con figuras de protección doutros bens xurídicos ou outros usos preexistentes.
11.6. Os gastos de inserción desta orde así como os da publicación do resultado do concurso nos diarios oficiais serán rateados entre os solicitantes que resulten seleccionados, atendendo á superficie obxecto da solicitude.
A valoración, prelación e selección das solicitudes presentadas realizarase consonte os criterios de valoración e selección e os baremos de puntuación que a continuación se describen, sobre un total de 100 puntos.
En ningún caso poderán valorarse aquelas medidas ou accións cuxo cumprimento veña imposto pola lei.
Os extremos e datos obxecto de valoración haberán de detallarse e/ou xustificarse adecuadamente. En caso contrario, non serán tidos en conta pola mesa, facéndoo constar. Todas as declaracións, compromisos ou certificados que se presenten para a acreditación de criterios de valoración deberán estar asinados por quen represente legalmente á persoa solicitante.
A) Calidade científica e técnica do proxecto e garantías da súa viabilidade: máximo 40 puntos.
B) Calidade ambiental do proxecto, calidade social e ética do proxecto e impacto socioeconómico: máximo 55 puntos.
C) Condicións xurídicas: máximo 5 puntos.
A puntuación resultante do baremo determinarase sempre con dous decimais. De ser preciso, realizarase o redondeo á cifra máis baixa cando o terceiro decimal sexa inferior a cinco e, á cifra máis alta, cando o terceiro decimal sexa igual ou superior a cinco.
En caso de igualdade de puntuación de distintas ofertas sobre terreos comprendidos por cuadrículas mineiras coincidentes total ou parcialmente, primará a de maior puntuación obtida nos puntos B, A e C por esta orde.
Se nos últimos 5 anos foi declarada a caducidade dun dereito mineiro do que fora titular o solicitante por causa de incumprimentos normativos, os puntos acumulados pola valoración anterior reduciranse en 10 puntos.
10 % da taxa correspondente ás solicitudes de dereitos mineiros establecida na Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, que se indica a continuación: